b'\n_START_ARTICLE_\nSpVgg Greuther F\xc3\xbcrth\n_START_PARAGRAPH_\nSpielvereinigung Greuther F\xc3\xbcrth je nem\xc5\xa1ki nogometni klub iz mesta F\xc3\xbcrth. Ustanovljen je bil 23. septembra 1903 in trenutno igra v 2. Bundesligi._NEWLINE_Greuther F\xc3\xbcrth je bil trikrat dr\xc5\xbeavni prvak in sicer v letih 1914, 1926 in 1929. Po ustanovitvi Bundeslige pa med vidnej\xc5\xa1e uspehe spadata naziv prvaka 2. najmo\xc4\x8dnej\xc5\xa1e nem\xc5\xa1ke lige leta 2012 ter posledi\xc4\x8dno nastop v najmo\xc4\x8dnej\xc5\xa1i nem\xc5\xa1ki ligi, kjer pa je po koncu sezone kon\xc4\x8dal kot zadnjeuvr\xc5\xa1\xc4\x8deni. Ima pa tudi ve\xc4\x8d nazivov prvaka regionalnih lig. V evropskih tekmovanjih pa je vidnej\xc5\xa1i uspeh Greuther F\xc3\xbcrtha naziv skupinskega prvaka Pokala Intertoto leta 1969._NEWLINE_Doma\xc4\x8di stadion Greuther F\xc3\xbcrtha je Sportpark Ronhof, ki sprejme 18.500 gledalcev. Barvi dresov sta zelena in bela, zaradi \xc4\x8desar imajo nogometa\xc5\xa1i tega kluba nadimek "Kleebl\xc3\xa4tter" (deteljice).\n_START_SECTION_\nRivalstvo\n_START_PARAGRAPH_\nNajve\xc4\x8dji rival Greuther F\xc3\xbcrtha je FC N\xc3\xbcrnberg. Njuno rivalstvo sega iz obdobja, ko sta ta dva kluba prevladovala v doma\xc4\x8dem prvenstvu. Derbi med tema dvema kluboma se imenuje "Frankenderby"._NEWLINE_Zaradi njunega mo\xc4\x8dnega rivalstva je v zgodovini pri\xc5\xa1lo tudi do tega, da je moral nogometa\xc5\xa1 Greuther F\xc3\xbcrtha prisilno zapustiti klub, ker se je poro\xc4\x8dil z dekletom iz N\xc3\xbcrnberga.'